**ΕΛΛΗΝΙΚΗ ΔΗΜΟΚΡΑΤΙΑ**

**ΠΡΩΤΟΔΙΚΕΙΟ ΓΙΑΝΝΙΤΣΩΝ**

**ΠΡΑΞΗ 91/2021**

**Η ΔΙΕΥΘΥΝΟΥΣΑ ΤΟ ΠΡΩΤΟΔΙΚΕΙΟ ΓΙΑΝΝΙΤΣΩΝ**

 Αφού έλαβε υπόψη : **1) τη με αριθμό Δ1α/Γ.Π.οικ.: 36587/10-6-2021 ΚΥΑ (ΦΕΚ Β΄ 2476/10-6-2021)** των Υπουργών Οικονομικών - Ανάπτυξης και Επενδύσεων - Προστασίας του Πολίτη - Εθνικής Άμυνας - Παιδείας και Θρησκευμάτων - Εργασίας και Κοινωνικών Υποθέσεων – Υγείας- Περιβάλλοντος και Ενέργειας - Πολιτισμού και Αθλητισμού - Δικαιοσύνης - Εσωτερικών - Μετανάστευσης και Ασύλου - Υποδομών και Μεταφορών - Ναυτιλίας και Νησιωτικής Πολιτικής –Αγροτικής Ανάπτυξης και Τροφίμων, με θέμα «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το χρονικό διάστημα **από τη Δευτέρα 14 Ιουνίου 2021 και ώρα 6:00 έως και τη Δευτέρα 21 Ιουνίου 2021 και ώρα 6:00**, 2) τα άρθρα 13, 14 και 15 του Κανονισμού Εσωτερικής Υπηρεσίας του Πρωτοδικείου Γιαννιτσών και 3) την προάσπιση κυρίως της δημόσιας υγείας αλλά και τις υπηρεσιακές ανάγκες, για την εύρυθμη λειτουργία των υπηρεσιών του Πρωτοδικείου Γιαννιτσών καθώς και την προστασία της υγείας των υπηρετούντων στη Γραμματεία αυτού:

**ΑΠΟΦΑΣΙΖΕΙ**

Ότι κατά το χρονικό διάστημα **από τη Δευτέρα 14 Ιουνίου 2021 και ώρα 6:00 έως και τη Δευτέρα 21 Ιουνίου 2021 και ώρα 6:00**:

 **α) Αναστέλλονται προσωρινά οι δίκες ενώπιον των πολιτικών και ποινικών δικαστηρίων.**

 β) Εξαιρούνται από την εφαρμογή της περ. α):

βα) Οι πολιτικές δίκες ενώπιον του Αρείου Πάγου.

ββ) Οι δίκες της τακτικής διαδικασίας, οι οποίες εκδικάζονται σύμφωνα με τις διατάξεις του ν. 4335/2015 (Α' 87).

βγ) Οι δίκες ενδίκων μέσων ενώπιον των Εφετείων, οι οποίες έχουν εκδικαστεί στον πρώτο βαθμό αντιμωλία των διαδίκων ή σύμφωνα με τις διατάξεις των ειδικών διαδικασιών. Οι δίκες του προηγούμενου εδαφίου γίνονται είτε με αυτοπρόσωπη παράσταση των πληρεξουσίων δικηγόρων των διαδίκων είτε με δήλωση των άρθρων 242 και 524 ΚΠολΔ, η οποία υποβάλλεται έστω και από έναν (1) εκ των πληρεξουσίων δικηγόρων των διαδίκων.

 βδ) Οι δίκες τακτικής διαδικασίας που εκδικάζονται σύμφωνα με τις διατάξεις του ν. 2915/2001 (Α’ 109), όπως τροποποιήθηκε με τον ν. 4055/2012 (Α’ 51).

βε) Οι δίκες ειδικών διαδικασιών και εφέσεων κατά ερήμην αποφάσεων, εισαγόμενων κατά το άρθρο 528 ΚΠολΔ.

βστ) Οι δίκες ασφαλιστικών μέτρων στις οποίες δεν εξετάζονται μάρτυρες, με τη δυνατότητα προσκόμισης ενόρκων βεβαιώσεων. Κατ’ εξαίρεση, αποκλειστικά και μόνο στις δίκες ασφαλιστικών μέτρων που έχουν ως αντικείμενο ανακοπές και αιτήσεις αναστολής κατά της εκτελεστικής διαδικασίας, εργατικές διαφορές, διατροφές από τον νόμο, επιμέλεια και επικοινωνία, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ, ευρωπαϊκή διαταγή δέσμευσης λογαριασμού κατά άρθρο 738Α ΚΠολΔ, τις ανακλήσεις αυτών, τις σχετικές με αυτές διαφορές του άρθρου 702 ΚΠολΔ, τις δίκες ασφαλιστικών μέτρων νομής, καθώς και τις δίκες της παρ. 3 του άρθρου 943 ΚΠολΔ, στις οποίες δύναται να εξετάζονται μάρτυρες στο ακροατήριο.

 βζ) Οι δίκες εκουσίας δικαιοδοσίας πρώτου βαθμού, οι δίκες πρώτου βαθμού που αφορούν ειδικούς νόμους, οι οποίες δικάζονται με τη διαδικασία της εκουσίας δικαιοδοσίας και οι δίκες πρώτου βαθμού του ν. 3869/2010 και του άρθρου 1 του ν. 4745/2020 (Α’ 214).

Συναινετικά αιτήματα αναβολής για τις υποπερ. βγ) έως και βζ), υποβάλλονται σύμφωνα με την παρ. 3 του άρθρου 83 του ν. 4790/2021 (σημειώνεται ότι κατά το άρθρο 83 παρ. 3 του ν. 4790/31-3-2021 προβλέπεται η δυνατότητα υποβολής αιτήματος αναβολής με κοινή ανέκκλητη δήλωση των πληρεξούσιων δικηγόρων, κατ’ άρθρο 242 παρ. 2 ΚΠολΔ, και κατ’ απόκλιση της παραγράφου 2 του άρθρου 115 ΚΠολΔ, στη διεύθυνση ηλεκτρονικού ταχυδρομείου του Πρωτοδικείου, έως τη δωδεκάτη ώρα της προηγούμενης της δικασίμου εργάσιμης ημέρας).

βη) Οι δίκες εκουσίας δικαιοδοσίας δευτέρου βαθμού, οι δίκες δευτέρου βαθμού που αφορούν ειδικούς νόμους, οι οποίες δικάζονται με τη διαδικασία της εκουσίας δικαιοδοσίας και οι δίκες δευτέρου βαθμού του ν. 3869/2010 και του άρθρου 1 του ν. 4745/2020 (ΕΦΕΣΕΙΣ ΥΠΕΡΧΡΕΩΜΕΝΩΝ), οι οποίες γίνονται με αυτοπρόσωπη παράσταση των πληρεξουσίων δικηγόρων των διαδίκων.

βθ) Η εκδίκαση αγωγών του άρθρου 22 του ν. 1264/1982 (Α' 79).

βι) Οι αιτήσεις χορήγησης και ανάκλησης προσωρινών διαταγών, οι οποίες συζητούνται δια υπομνημάτων των πληρεξουσίων δικηγόρων των διαδίκων και χωρίς την εξέταση μαρτύρων. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση του Προέδρου Υπηρεσίας, ο οποίος ορίζει τη διάρκεια της παράτασης των προσωρινών διαταγών.

βια) Οι συμβάσεις μεταβίβασης του άρθρου 14Α του ν. 3429/2005 (Α' 314) που αφορούν στη μεταβίβαση των στοιχείων του ενεργητικού των υπό ειδική εκκαθάριση των δημοσίων επιχειρήσεων, καθώς και κάθε συναφής με αυτές πράξη. Η εν λόγω εξαίρεση καταλαμβάνει και τις συμβάσεις μεταβίβασης, που υπογράφηκαν κατά το άρθρο 14Α του ν. 3429/2005 πριν τη δημοσίευση της παρούσας, καθώς και κάθε συναφή με αυτές πράξη.

βιβ) Όλες οι διαδικαστικές πράξεις και ενέργειες που ορίζονται στα άρθρα 68 επ. του ν. 4307/2014, η διενέργεια δημόσιων πλειοδοτικών διαγωνισμών και οι νόμιμες και δικαστικές προθεσμίες για τη διενέργεια αυτών.

βιγ) Η εκδίκαση αυτόφωρων πλημμελημάτων, εφόσον αφορά κατηγορούμενο που κρατείται δυνάμει των διατάξεων περί αυτόφωρης διαδικασίας.

βιδ) Η κλήρωση των ενόρκων και η έναρξη της συνόδου των Μικτών Ορκωτών Δικαστηρίων και Μικτών Ορκωτών Εφετείων, καθώς και η κλήρωση των συνθέσεων για την εκδίκαση των ποινικών υποθέσεων και των υποθέσεων ασφαλιστικών μέτρων σε όσα δικαστήρια προβλέπεται κλήρωση.

βιε) Η εκδίκαση κακουργημάτων για τους προσωρινά κρατούμενους κατηγορουμένους.

 βιστ) Οι ποινικές δίκες που αφορούν κακουργήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.12.2025, καθώς και πλημμελήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.12.2025. Το δικαστήριο αποφασίζει, κατά περίπτωση, για την εκδίκαση ή τη διακοπή αυτών.

 βιζ) Οι ποινικές δίκες που αφορούν υποθέσεις των οποίων οι αποφάσεις αναιρέθηκαν και παραπέμπονται προς νέα εκδίκαση.

βιη) Η εκδίκαση των αιτήσεων αναστολής εκτέλεσης κατά τα άρθρα 471 και 497 του Κώδικα Ποινικής Δικονομίας (ΚΠΔ, ν. 4620/2019, Α' 96), ακύρωσης της διαδικασίας κατά τα άρθρα 341 και 435 ΚΠΔ, ακύρωσης της απόφασης κατά τα άρθρα 430 και 431 ΚΠΔ, αναβολής ή διακοπής εκτέλεσης της ποινής κατά τα άρθρα 555 και 557 ΚΠΔ, καθώς και των αιτήσεων που αφορούν στον καθορισμό συνολικής ποινής κατά το άρθρο 551 ΚΠΔ, στην απότιση της χρηματικής ποινής σε δόσεις εντός προθεσμίας κατά τα άρθρα 80 του ισχύοντος Ποινικού Κώδικα (ΠΚ, ν. 4619/2019, Α' 95) και 82 του προϊσχύσαντος ΠΚ (π.δ. 283/1985, Α' 106) και στη μετατροπή της χρηματικής ποινής ή του προστίμου σε παροχή κοινωφελούς εργασίας κατά την παρ. 5 του άρθρου 82 του προϊσχύσαντος ΠΚ.

βιθ) Η εκδίκαση υποθέσεων περί παράτασης εξακολούθησης ή αντικατάστασης θεραπευτικών μέτρων, καθώς και αιτήσεις του εισαγγελέα περί άρσης ή αντικατάστασης των ως άνω μέτρων (άρθρο 70 ΠΚ, ν. 4619/2019).

βκ) Η εκδίκαση των σχετικών υποθέσεων και κάθε άλλο ζήτημα που αφορά τις διαδικασίες ποινικής συνδιαλλαγής, ποινικής διαπραγμάτευσης και ποινικής διαταγής, που προβλέπονται στα άρθρα 301 έως 304 και 409 έως 416 του Κώδικα Ποινικής Δικονομίας.

βκα) Οι ποινικές δίκες που αφορούν την εκδίκαση ενδίκων μέσων κατά αποφάσεων, με κατηγορουμένους, οι οποίοι εκτίουν ποινή στερητική της ελευθερίας σε εκτέλεση των ως άνω αποφάσεων.

βκβ) Η δημοσίευση αποφάσεων.

γ) Για τις ποινικές δίκες που άρχισαν πριν την ημερομηνία έναρξης της αναστολής και έχουν διακοπεί για δικάσιμο εντός του χρονικού διαστήματος της αναστολής, το δικαστήριο, κατά την ορισθείσα δικάσιμο, αποφασίζει κατά περίπτωση για την εκδίκαση ή την εκ νέου διακοπή αυτών, λαμβανομένων υπόψη των παραπάνω εξαιρέσεων, χωρίς να δεσμεύεται από αυτές.

Επιτρέπεται η διεξαγωγή συνεδριάσεων των Ολομελειών των Δικαστηρίων για ζητήματα της παρ. 7 του άρθρου 14 του ν. 1756/1988 (Α’ 35) και των Ολομελειών των Εισαγγελιών για ζητήματα της παρ. 5 του άρθρου 14Α του ν. 1756/1988.

**Επίσης Α) από τη Δευτέρα 14 Ιουνίου 2021 και ώρα 6:00 έως και τη Δευτέρα 21 Ιουνίου 2021 και ώρα 6:00**, προς αποφυγή συνωστισμού, αναμονής και ταλαιπωρίας των πληρεξουσίων δικηγόρων και του κοινού και προς τον σκοπό αντιμετώπισης της διασποράς του κορωνοϊού COVID-19 θα ισχύσουν τα εξής:

1. Η κατάθεση των δικογράφων θα γίνεται κάθε **Δευτέρα, Τετάρτη και Παρασκευή, από ώρα 09:00 π.μ. έως ώρα 14:00 μ.μ**. Οι πληρεξούσιοι δικηγόροι θα αφήνουν τα υπό κατάθεση δικόγραφα και θα παραλαμβάνουν τα επικυρωμένα αντίγραφα την επόμενη εργάσιμη ημέρα, από ώρα 09:00 π.μ. έως ώρα 14:00 π.μ., με επιφύλαξη για τους εκτός έδρας πληρεξούσιους δικηγόρους.
2. Διαταγές πληρωμής και απόδοσης χρήσης μισθίου, Απόγραφα, Πιστοποιητικά, Παραιτήσεις από ένδικα μέσα, Αντίγραφα αποφάσεων, βουλευμάτων, δικογραφιών κ.λ.π. : **κάθε Τρίτη και Πέμπτη**.

Για τα αμέσως προαναφερόμενα θα γίνεται **προηγούμενη τηλεφωνική συνεννόηση-ραντεβού με τη γραμματεία του Πρωτοδικείου (τηλ. 23820 84282 και εσ. 2,3,4,6,7,8) και ηλεκτρονική επικοινωνία στο mail του Πρωτοδικείου :** **protodikeiogiannitson@gmail.com****.** Διαβίβαση των γραπτών αιτημάτων και αιτήσεων μέσω E-MAIL.

Κατά τα λοιπά ισχύουν και τα προβλεπόμενα στην από 17-11-2020 Πράξη μας [Σχέδιο Δράσης για τον περιορισμό της μετάδοσης του κορωνοϊού SARS–CoV-2 (Covid-19) και τη διαχείριση τυχόν κρουσμάτων στο Πρωτοδικείο Γιαννιτσών].

**Τέλος,** στο Πρωτοδικείο Γιαννιτσών κατά το χρονικό διάστημα **από τη Δευτέρα 14 Ιουνίου 2021 και ώρα 6:00 έως και τη Δευτέρα 21 Ιουνίου 2021 και ώρα 6:00,** θα ισχύσουν τα ακόλουθα:

1. Υποχρεωτική χρήση μη ιατρικής μάσκας προσώπου ή ασπίδας προστασίας προσώπου από τους δικαστές, εισαγγελείς, γραμματείς, συνηγόρους, διαδίκους και λοιπούς παρισταμένους εντός όλων των χώρων του Πρωτοδικείου, δικαστικών αιθουσών (ακροατηρίων), γραφείων και διαδρόμων.

2. Αλκοολούχο αντισηπτικό διάλυμα θα είναι διαθέσιμο σε όλους τους χώρους του Πρωτοδικείου,

3. Επιβάλλεται η τήρηση 1,5 μέτρου απόστασης, κατ’ ελάχιστο, μεταξύ φυσικών προσώπων, εντός των χώρων του Πρωτοδικείου (ακροατηρίων και γραφείων).

4. Καθορίζεται το ανώτατο όριο εισερχομένων εντός των δικαστικών αιθουσών (ακροατηρίων) στα 15 άτομα (μη συνυπολογιζομένων των δικαστών, εισαγγελέων και δικαστικών υπαλλήλων). Κατ’ εξαίρεση ο αριθμός των ατόμων στην αίθουσα μπορεί να υπερβεί τα δεκαπέντε (15), εάν, κατά την κρίση του προεδρεύοντος του δικαστηρίου, η παρουσία των ατόμων αυτών είναι απολύτως αναγκαία, στις δίκες που διεξάγονται σύμφωνα με την παρούσα.

Καθίσταται υποχρεωτική η διενέργεια αυτοδιαγνωστικού ελέγχου (self-test) σε εβδομαδιαία βάση για όλους τους δικαστές και όλους τους δικαστικούς υπαλλήλους, σύμφωνα με τους κανόνες α) της υπό στοιχεία Δ1α/ΓΠ.οικ. 24527/18.4.2021 κοινής απόφασης των Υπουργών Εθνικής Άμυνας, Υγείας, Δικαιοσύνης, Εσωτερικών και Επικρατείας «Εφαρμογή του υποχρεωτικού μέτρου του διαγνωστικού ελέγχου νόσησης από τον κορωνοϊό COVID-19 στους δικαστικούς και εισαγγελικούς λειτουργούς και 7 στους στρατιωτικούς δικαστές», όπως εκάστοτε ισχύει και β) της υπό στοιχεία Δ1α/ΓΠ.οικ. 26390/24.4.2021 κοινής απόφασης των Υπουργών Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Πολιτισμού και Αθλητισμού, Δικαιοσύνης, Εσωτερικών, Ψηφιακής Διακυβέρνησης, Ναυτιλίας και Νησιωτικής Πολιτικής και Επικρατείας «Εφαρμογή του υποχρεωτικού μέτρου του διαγνωστικού ελέγχου νόσησης από τον κορωνοϊό COVID-19 σε υπαλλήλους του Δημοσίου που παρέχουν εργασία με φυσική παρουσία στον τόπο εργασίας», όπως τροποποιήθηκε με την στοιχεία Δ1α/ΓΠ.οικ.28499/7-5-2021 (Β’ 1870) ΚΥΑ, όπως εκάστοτε ισχύει.

Αντίγραφο της παρούσας θα τοιχοκολληθεί στον πίνακα ανακοινώσεων και στην κεντρική είσοδο του Πρωτοδικείου και θα αποσταλεί τέτοιο με αποστολή σχετικού ηλεκτρονικού μηνύματος (e-mail) με συνημμένο το περιεχόμενο της παρούσας στον οικείο Δικηγορικό Σύλλογο (Γιαννιτσών).

Γιαννιτσά 11-6-2021

Η ΔΙΕΥΘΥΝΟΥΣΑ ΤΟ ΠΡΩΤΟΔΙΚΕΙΟ ΓΙΑΝΝΙΤΣΩΝ

Ευλαλία Λιούμπα